### NN 68/2019 (17.7.2019.), Odluka Ustavnog suda Republike Hrvatske broj: U-IIIA-2853/2018 od 3. travnja 2019.

USTAVNI SUD REPUBLIKE HRVATSKE

1388

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Rajko Mlinarić i Goran Selanec, članovi Vijeća, odlučujući o ustavnoj tužbi koju je podnio AZ LOGISTIK d.o.o., zastupan po zakonskom zastupniku Zvonimiru Antunoviću iz Zagreba, na sjednici održanoj 3. travnja 2019. jednoglasno je donio

ODLUKU

I. Ustavna tužba se usvaja.

II. Trgovački sud u Zagrebu dužan je donijeti odluku u predmetu koji se vodi pred tim sudom pod brojem P-1269/2015 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe određuje se primjerena naknada zbog povrede ustavnog prava na razumnu duljinu postupka zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 7.600,00 kuna.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. AZ LOGISTIK d.o.o., zastupan po zakonskom zastupniku Zvonimiru Antunoviću iz Zagreba (u daljnjem tekstu: podnositelj) podnio je 25. srpnja 2018. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), uzrokovane postupkom koji se vodi kod Trgovačkog suda u Zagrebu u predmetu broj: P-1269/15.

Podnositelj u ustavnoj tužbi predlaže da Ustavni sud usvoji ustavnu tužbu i ukine osporena rješenja.

II. PREGLED RADNJI U POSTUPKU

2. Parnični postupak pokrenut je pred Općinskim sudom u Velikoj Gorici 19. ožujka 2015., tužbom podnositelja protiv Republike Hrvatske radi ispravka i upisa prava vlasništva. Općinski sud u Velikoj Gorici se rješenjem od 20. travnja 2015. oglasio stvarno nenadležnim i uputio spis Trgovačkom sudu u Zagrebu gdje se i dalje vodi pod brojem P-1269/15.

Rješenjem Trgovačkog suda u Zagrebu broj: Su-Gzp I-2/2018 od 26. ožujka 2018., odbijen je kao neosnovan zahtjev podnositelja za zaštitu prava na suđenje u razumnom roku od 23. veljače 2018., dok je zahtjev za isplatu primjerene naknade odbačen kao nedopušten, u kojem rješenju je prikazan pregled radnji u postupku.

Rješenjem Visokog trgovačkog suda Republike Hrvatske broj: Su-Gžzp I-5/2018-2 od 1. lipnja 2018., odbijena je žalba podnositelja kao neosnovana te je potvrđeno rješenje Trgovačkog suda u Zagrebu broj: Su-Gzp I-2/2018 od 26. ožujka 2018.

Rješenjem Trgovačkog suda u Zagrebu broj: P-1269/2015-14 od 5. ožujka 2018. pozvan je podnositelj da, pod prijetnjom odbacivanja tužbe, u roku od 30 dana dostavi potrebnu dokumentaciju. Podnositelj je podneskom od 9. travnja 2018. zatražio produljenje roka za daljnjih 30 dana radi složenosti pribavljanja tražene dokumentacije.

Rješenjem Trgovačkog suda u Zagrebu broj: P-1269/15-19 od 23. travnja 2018. odbijen je prijedlog podnositelja za produljenje traženog roka, dok se tužba AZ LOGISTIK d.o.o. odbacuje.

Visoki trgovački sud rješenjem broj: Pž-4934/2018-3 od 19. studenoga 2018. ukinuo je gore navedeno rješenje Trgovačkog suda u Zagrebu od 23. travnja 2018.

Trgovački sud u Zagrebu održao je pripremno ročište 25. veljače 2019. na kojem je podnositelju određen rok od 60 dana za dostavu dokumentacije naložene rješenjem od 5. ožujka 2018.

III. MJERODAVNO PRAVO

3. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakonom o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.),

– Zakonom o izmjenama i dopunama Zakona o sudovima (»Narodne novine« broj 82/15.),

– Uredbom o dopuni Zakona o sudovima (»Narodne novine« broj 82/16.) i

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. do 70.) nisu mijenjane.

4. Pregled pravila sredstava za zaštitu prava na suđenje u razumnom roku u razdoblju od 2002. do 2013. godine Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

6. U konkretnom slučaju podnositelj je 23. veljače 2018. Trgovačkom sudu u Zagrebu podnio zahtjev za zaštitu prava na suđenje u razumnom roku koji zahtjev je odbijen rješenjem Trgovačkog suda u Zagrebu broj: Su-Gzp I-2/2018 od 26. ožujka 2018.

Rješenjem Visokog trgovačkog suda broj: Su-Gžzp I-5/2018-2 od 1. lipnja 2018. odbijena je žalba podnositelja kao neosnovana te je potvrđeno gore navedeno rješenje Trgovačkog suda u Zagrebu.

7. Budući da se podnositelj koristio pravnim sredstvima koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

U konkretnom slučaju, Ustavni sud posebno razmatra postupanje nadležnih sudova i podnositelja u razdoblju od podnošenja tužbe – 19. ožujka 2015. do dana donošenja ove odluke (razmatrano razdoblje).

1) Duljina sudskog postupka

9. Parnični postupak pokrenut je 19. ožujka 2015., tužbom podnositelja protiv Republike Hrvatske pred Općinskim sudom u Velikoj Gorici. U trenutku odlučivanja o ovoj ustavnoj tužbi parnični postupak nije okončan i vodi se pred Trgovačkim sudom u Zagrebu pod brojem P-1269/15. Ustavni sud utvrđuje da parnični postupak, u konkretnom slučaju, od podnošenja tužbe do donošenja ove odluke traje ukupno četiri (4) godine i petnaest (15) dana.

2) Složenost sudskog predmeta

10. Ustavni sud ocjenjuje da je u konkretnom slučaju riječ o složenijem predmetu.

3) Postupanje nadležnih sudova

11. Ustavni sud utvrđuje da je parnični postupak započeo pred Općinskim sudom u Velikoj Gorici nakon čega je radi stvarne nenadležnosti istog nastavljen pred Trgovačkim sudom u Zagrebu pod brojem P-1269/15 pred kojim se i dalje vodi.

4) Ponašanje podnositelja ustavne tužbe

12. Ustavni sud ocjenjuje da podnositelj ustavne tužbe nije pridonio duljini trajanja postupka.

VI. OCJENA USTAVNOG SUDA

13. U konkretnom slučaju, Ustavni sud je uzimajući u obzir dokumentaciju dostavljenu uz ustavnu tužbu utvrdio da je podnositelj prije pokretanja konkretnog parničnog postupka vodio zemljišnoknjižni postupak nakon čega je pokrenut ovaj parnični postupak radi ispravka i upisa prava vlasništva. Međutim, utvrđeno je da podnositelj za vrijeme trajanja zemljišnoknjižnog postupka (započetog prijedlogom za upis prava vlasništva 2007. godine) nije koristio sredstva za ubrzanje tog postupka, uslijed čega je Ustavni sud kao razmatrano razdoblje za dodjeljivanje primjerene naknade, u konkretnom slučaju, uzeo u obzir razdoblje od podnošenja tužbe pa do donošenja odluke u ovom postupku. Za napomenuti je da je Ustavni sud uzeo u obzir činjenicu da je postupak od osobite važnosti za podnositelja (s obzirom da se radi o pravu vlasništva), da je pripremno ročište održano tek 25. veljače 2019., dakle, tri (3) godine i deset (10) mjeseci nakon što je spis dostavljen nadležnom sudu, kao i da je riječ o složenijem postupku koji još uvijek nije okončan. Slijedom navedenog, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

1) Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I., II. i III. izreke.

Na temelju članka 31. stavaka 4. i 5. Ustavnog zakona određuje se da je predsjednik Trgovačkog suda u Zagrebu dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točkama II. i III. izreke ove odluke.

15. Sukladno članku 63. stavku 3. Ustavnog zakona, donesena je odluka kao u točki IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-2853/2018

Zagreb, 3. travnja 2019.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.